«Сэ къыздэсщтар фэ къыфхуэзгъэнаращ»
Филологие щIэныгъэхэм я доктор, профессор ШэкIыхьэщIэ Марие и гъащIэ псор триухуащ щIэныгъэмрэ ислъам динымрэ. Псалъэм и къэхъукIэм ехьэлIауэ абы къихута Iэмалхэр (Инвариантым и хабзэхэр) къэралым и щIыпIэ куэдым къыщагъэсэбэп, 2006 гъэм Псынабэ дригъэщIыхьа мэжджытыр и фэеплъ нэхущ.
БлэкIа лIэщIыгъуэм и 20-30 гъэхэм ди къэралым ди-ным зауэ гуащIэ щращIылIауэ щытащ. Тхьэм щелъэIу унэхэр зэтракъутащ, абыхэм я лэжьакIуэхэр зэтраукIащ е ягъэтIысащ. Апхуэдэ щIыкIэкIэ, Хэку зауэшхуэр къэхъеиным и пэ къихуэу, Къэ-бэрдей-Балъкъэрым и щIыналъэм зы мэжджыти къранакъым.
Псынабэ щыпсэуа ШэкIыхьэщIэ Щамил иухуа мэжджытыр блэкIа лIэщIыгъуэм и 30 гъэхэм къуажэ клуб ящIыжауэ щытащ икIи илъэс щэ ныкъуэм нэблагъэкIэ жылэм апхуэдэу яхуэлэжьащ, зэрыщыту къызыхэщIыкIар пхъэхэкI пэтми. Дин лэжьакIуэу, мылъку бгъэдэлъу (революцэм и пэкIэ шы 600-м щIигъу иIат) щалъхуа щIыналъэр ирагъэбгынащ икIи и унагъуэм и гъусэу Азие Курытым ягъэIэпхъуащ. Хамэ щIыпIэм и хьэзабыр яхуэмыхьу абы щылIащ Щамил и къуэмрэ и пхъуиплIрэ.
АрщхьэкIэ, Алыхьым иухат и адэшхуэ Ибрэхьим-хьэжымрэ и адэ Щамилрэ я Iуэху дахэм лIэщIыгъуэ ныкъуэ дэкIа и ужькIэ и къуэрылъху Марие пищэну. Илъэс пщыкIутI и пэкIэ къызэIуаха мэжджыт екIум абы трыригъэтхащ: «Мэжджыт нэхур» Псынабэ дригъэщIыхьащ профессор, педагогикэ щIэныгъэхэм я доктор ШэкIыхьэщIэ Марие-хьэжы Щамил и пхъум. Ухуэныгъэр екIуэкIащ 1991 гъэм щыщIэдзауэ 2006 гъэ пщIондэ. Мы дунеишхуэм сэ сыщызырикIщ. Сэ сызынэпс къудамэу аращ. Ар къехуэхащ — и пIалъэр къэсати — икIи сэ къыздэсщтар фэ къыфхуэзгъэнаращ. Адрей псори кIуэдыжащ».
И гъащIэм и кIэух илъэс тIощIыр Псынабэ щригъэухуа мэжджытым къанэ щIагъуэ къэмынэу тезыгъэкIуэда ШэкIыхьэщIэ Марие и иужьрей гупсысэхэм философие куу хэлъщ. Абы иджыри зэ къыбгурегъаIуэ цIыхур дунейм къыщIытехьэр мылъку куэд, къулыкъу лъагэ зригъэпэщыну зэрыармырар, атIэ IуэхугъуэфIхэр, псапэ илэжьыну, щIэблэ узыншэ къигъэнэну къызэрыпэщIэлъыр. ИкIи зэрымыщIэкIэ къэхъуауэ аракъым ШэкIыхьэщIэ Ибрэхьим-хьэжым и къуэ Щамил пхъэм къыхищIыкIа мэжджытым и пIэкIэ, илъэс 80 нэблагъэ дэкIа и ужькIэ, абы и къуэрылъху Марие нэхъ екIужу, нэхъ иныжу Тхьэм и унэ дахэ къыщалъхуа жылэм зэрыдригъэщIыхьар. Ар гъащIэм и зыужьыныгъэщ.
Мыбдежым Iэмал имыIэу къыхэщыпхъэщ: шэч хэмылъу, «Мэжджыт нэхур» зи жэрдэмри абы и ухуэныгъэм текIуэда мылъкур къызэгъэпэщыным ерыщу бгъэдэтари ШэкIыхьэщIэ Мариещ. Ар- щхьэкIэ Iуэхур зэфIэкIынутэкъым абы щIэгъэкъуэн имыIатэмэ. Апхуэдэхэт Псынабэ къуажэм и администрацэм и Iэтащхьэу щыта Хьэкъун МуIэед, мэжджытым и проектыр зыщIа Логоватский Юрий, конструктор Абазэ Къанэмэт, «Къэббалъкъстройматериалы» АО-м и генеральнэ директор Нэгъуей Вячеслав, Нарткъалэ щыIэ химкомбинатым и унафэщIа ЛIыхъугу Хьэжмурид, КъБКъУ-м и егъэджакIуэ ТIажь Борис сымэ, нэгъуэщIхэри. ШэкIыхьэщIэр сыт щыгъуи и гуапэу тепсэлъыхьырт Къэбэрдей-Балъкъэрым и япэ Президент КIуэкIуэ Валерэ куэдкIэ къызэрыдэIэпыкъуам. Псынабэ дэт мэжджытым нобэр къыздэсым и нэIэ тригъэтщ КъБР-м транспортымрэ гъуэгу хозяйствэмкIэ и министру и щыта Сунш Ануарбий.
Мэрем нэмэзыр щекIуэкIым и деж «Мэжджыт нэхум» къыщызэхуос Псынабэ, Къэхъун, Шэрэдж Ищхъэрэ, Нарткъалэ, уеблэмэ Налшык къикIахэр икIи ахэр ШэкIыхьэщIэ Марие иригъэщIа Тхьэм и унэм Алыхьым щолъэIу ди щIыналъэр мамыру, зэгурыIуэныгъэмрэ насыпымрэ дыщымыщIэу, щIэблэ узыншэ диIэу дигъэпсэуну.
Псынабэ щащIа мэжджытыр дунейм тетыхукIэ ар езыгъэухуахэм, абы хэлэжьыхьахэм, зи мылъку хэзылъхьахэм я псапэм хэхъуэнущ. Алыхьым минкIэ яхуигъэбагъуэ!
